b'\n_START_ARTICLE_\nGregor Mendel\n_START_SECTION_\nBiografija\n_START_PARAGRAPH_\nJo gimimo data n\xc4\x97ra tiksliai \xc5\xbeinoma. Jis pats nurodydavo liepos 22 d., t\xc4\x97vas nurod\xc4\x97 liepos 20 d. 1834\xe2\x80\x931840\xc2\xa0m. lank\xc4\x97 Opavos lic\xc4\x97j\xc5\xb3, 1843\xc2\xa0m. baig\xc4\x97 Filosofijos institut\xc4\x85 Olomouco universitete. Vienerius metus pabuv\xc4\x99s novicijumi 1844\xc2\xa0m. tapo augustin\xc5\xb3 vienuoliu ir prad\xc4\x97jo teologijos studijas Brno mieste, kurias baig\xc4\x97 1848\xc2\xa0m. Be sielovados d\xc4\x97st\xc4\x97 \xc5\xbeem\xc4\x97s \xc5\xabkio disciplin\xc4\x85 Brno Techikos Institute ir Znojno lic\xc4\x97juje, o 1851\xc2\xa0m.\xc2\xa0\xe2\x80\x93 1853\xc2\xa0m. sutikus priorui studijavo gamtos mokslus Vienos universitete. 1854\xc2\xa0m. vienuolyno sode pasisodino \xc5\xbeirni\xc5\xb3, kad gal\xc4\x97t\xc5\xb3 tyrin\xc4\x97ti paveld\xc4\x97jimo pasikeitimus. Mokslinius tyrimus atliko ir meteorologijos bei hidrogeologijos srityse. Be to, 1854\xc2\xa0m.\xc2\xa0\xe2\x80\x93 1867\xc2\xa0m. d\xc4\x97st\xc4\x97 gamtos mokslus Brno Technikos mokykloje, buvo keli\xc5\xb3 vietos mokslinink\xc5\xb3 draugij\xc5\xb3 ir \xc5\xbeemdirbi\xc5\xb3 organizacij\xc5\xb3 narys. 1868\xc2\xa0m. buvo i\xc5\xa1rinktas Brno augustin\xc5\xb3 abatu ir veik\xc4\x97 prie\xc5\xa1 antiba\xc5\xbenytines iniciatyvas. 1881\xc2\xa0m. tapo Brno hipotekos banko direktoriumi. Gyvas b\xc5\xabdamas jis daug daugiau i\xc5\xa1gars\xc4\x97jo meteorologiniais tyrimais, kurie buvo daug kart\xc5\xb3 publikuoti, o paveld\xc4\x97jimo tyrimai liko nepasteb\xc4\x97ti._NEWLINE_Suformulavo pagrindinius paveld\xc4\x97jimo d\xc4\x97snius, atliko augal\xc5\xb3 kry\xc5\xbeminimo tyrimus, daugiausia \xc5\xbeirni\xc5\xb3 Pisum sativum, kuri\xc5\xb3 rezultatus paskelb\xc4\x97 1865\xc2\xa0m. per vietos mokslinink\xc5\xb3 pos\xc4\x97d\xc4\xaf Brno. 1866\xc2\xa0m. i\xc5\xa1leido publikacij\xc4\x85 Augal\xc5\xb3 kry\xc5\xbeminimo tyrimai (vok. Versuche \xc3\xbcber Pflanzen-Hybriden). _NEWLINE_Jo atradimas nesusilauk\xc4\x97 atgarsio; iki 1900\xc2\xa0m. trys nepriklausomi mokslininkai Hugo de Vriesas, Carlas Corensas ir Erichas von T\xc5\xa1ermakas patvirtino jo atradimus. Supaprastintai jie skamba taip:_NEWLINE_Pirmasis Mendelio d\xc4\x97snis\xc2\xa0(po\xc5\xbeymi\xc5\xb3 vienodumo d\xc4\x97snis) \xe2\x80\x93 kry\xc5\xbeminant homozigotines t\xc4\x97vin\xc4\x97s l\xc4\x85stel\xc4\x97s formas F1 kartos hibridai visi vienodi tiek pagal genotip\xc4\x85, tiek pagal fenotip\xc4\x85._NEWLINE_Antrasis Mendelio d\xc4\x97snis\xc2\xa0(po\xc5\xbeymi\xc5\xb3 i\xc5\xa1siskyrimo d\xc4\x97snis) \xe2\x80\x93 toliau kry\xc5\xbeminant F1 kartos hibridus tarpusavyje- F2 kartoje palikuonys pagal fenotip\xc4\x85 ir genotip\xc4\x85 susiskirsto \xc4\xaf grupes, kuri\xc5\xb3 skai\xc4\x8dius priklauso nuo to, pagal kelis po\xc5\xbeymius F1 kartos hibridai buvo heterozigotiniai._NEWLINE_Tre\xc4\x8diasis Mendelio d\xc4\x97snis (nepriklausom\xc5\xb3 po\xc5\xbeymi\xc5\xb3 paveld\xc4\x97jimo d\xc4\x97snis) \xe2\x80\x93 po\xc5\xbeymi\xc5\xb3 paveldimumas vienas nuo kito nepriklauso, net jeigu tuos po\xc5\xbeymius lemiantys genai yra skirtingose homologini\xc5\xb3 chromosom\xc5\xb3 porose.\n_START_SECTION_\nTolimesni paveldimumo atradimai\n_START_PARAGRAPH_\nMendelio darb\xc5\xb3 svarbumas buvo pripa\xc5\xbeintas XX a. prad\xc5\xbeioje. Augal\xc5\xb3 ir gyv\xc5\xabn\xc5\xb3 kry\xc5\xbeminimasis buvo analizuojamas toliau. Daugeliu atvej\xc5\xb3 buvo sutikta su Mendeliu. Atrod\xc4\x97, kad paveld\xc4\x97jimo taisykl\xc4\x97s labai paprastos, bet kuo daugiau buvo daroma bandym\xc5\xb3, tuo daugiau buvo neai\xc5\xa1kum\xc5\xb3. Tai nekei\xc4\x8dia to fakto, kad dabartin\xc4\x97 genetika remiasi dviem Mendelio paveld\xc4\x97jimo d\xc4\x97sniais._NEWLINE_Gana greitai po Mendelio darb\xc5\xb3 pasirod\xc4\x97 gana rimti j\xc5\xb3 kritikos darbai. Paai\xc5\xa1k\xc4\x97jo, kad kai kurie elementai n\xc4\x97ra nepriklausomi. Tai rei\xc5\xa1kia, kad yra po\xc5\xbeymi\xc5\xb3 rinkiniai, kurie turi savyb\xc4\x99 pereiti i\xc5\xa1 kartos \xc4\xaf kart\xc4\x85 kartu. Kry\xc5\xbeminant vaisines muses i\xc5\xa1skirtos keturios \xe2\x80\x9evisada pereinan\xc4\x8dios gen\xc5\xb3 grup\xc4\x97s\xe2\x80\x9d, atitinkan\xc4\x8dios keturias chromosom\xc5\xb3 grupes. Jei du genai b\xc5\xabt\xc5\xb3 vienoje chromosomoje, jie perduodami kartu. Kuo genai yra ar\xc4\x8diau vienas kito, tuo labiau jie vienas nuo kito priklauso._NEWLINE_\xc5\xa0i Mendelio taisykli\xc5\xb3 \xe2\x80\x9ekorekcija\xe2\x80\x9c bei Hugo de Vrieso mutacij\xc5\xb3 tyrimai tapo dabartin\xc4\x97s genetikos pagrindu.'